b'\n_START_ARTICLE_\nTampereen Urheilun Edist\xc3\xa4miss\xc3\xa4\xc3\xa4ti\xc3\xb6\n_START_PARAGRAPH_\nTampereen Urheilun Edist\xc3\xa4miss\xc3\xa4\xc3\xa4ti\xc3\xb6 on s\xc3\xa4\xc3\xa4ti\xc3\xb6, joka toimii nimens\xc3\xa4 mukaisesti tamperelaisen urheilun hyv\xc3\xa4ksi. S\xc3\xa4\xc3\xa4ti\xc3\xb6 jakaa vuosittain apurahoja tamperelaisten nuorten valmennuksessa ja ohjauksessa ansioituneille henkil\xc3\xb6ille seurojen esitysten perusteella._NEWLINE_Se perustettiin vuonna 1946 nimell\xc3\xa4 Tampereen Urheilutalo-S\xc3\xa4\xc3\xa4ti\xc3\xb6. Perustamisen taustalla oli jo 1900-luvun alkupuolella tamperelaisen urheiluv\xc3\xa4en keskuudessa her\xc3\xa4nnyt ajatus oman urheilutalon saamisesta. Urheilutalohanke oli esill\xc3\xa4 useaan otteeseen ja erilaisia toimikuntia perustettiin. Lopulta vuonna 1946 syntyi tamperelaisten urheiluj\xc3\xa4rjest\xc3\xb6jen muodostama yhtym\xc3\xa4, Tampereen Urheilutalo-S\xc3\xa4\xc3\xa4ti\xc3\xb6.\n_START_SECTION_\nToiminta\n_START_PARAGRAPH_\nSen p\xc3\xa4\xc3\xa4tavoitteena oli liikunnan tarpeita palvelevan urheilutalon saaminen Tampereelle, mutta s\xc3\xa4\xc3\xa4ti\xc3\xb6 toimi my\xc3\xb6s muun urheilutoiminnan ja -rakentamisen edist\xc3\xa4miseksi Tampereella. Vaikka Tampereelle ei koskaan valmistunut s\xc3\xa4\xc3\xa4ti\xc3\xb6n alkuper\xc3\xa4isten ajatusten mukaista urheilutaloa, oli s\xc3\xa4\xc3\xa4ti\xc3\xb6 voimakkaasti my\xc3\xb6t\xc3\xa4vaikuttamassa urheilupaikkojen, kuten Ratinan stadionin ja Pyynikin uimahallin, rakentamiseen Tampereelle._NEWLINE_S\xc3\xa4\xc3\xa4ti\xc3\xb6\xc3\xb6n kuuluvat kaikki tamperelaiset urheiluseurat ja -j\xc3\xa4rjest\xc3\xb6t, jotka ovat ilmoittaneet edustajansa s\xc3\xa4\xc3\xa4ti\xc3\xb6n edustajistoon. Kaksi kertaa vuodessa kokoontuva edustajisto valitsee s\xc3\xa4\xc3\xa4ti\xc3\xb6n hallituksen, joka p\xc3\xa4\xc3\xa4tt\xc3\xa4\xc3\xa4 apurahojen saajista. Vuonna 2009 s\xc3\xa4\xc3\xa4ti\xc3\xb6\xc3\xb6n kuuluu 60 tamperelaista urheiluj\xc3\xa4rjest\xc3\xb6\xc3\xa4. Parhaimmillaan j\xc3\xa4seni\xc3\xa4 on ollut vuonna 1989, jolloin mukana oli per\xc3\xa4ti 86 j\xc3\xa4senj\xc3\xa4rjest\xc3\xb6\xc3\xa4. Yhteens\xc3\xa4 historian saatossa toiminnassa on ollut mukana noin 150 eri tamperelaista urheiluj\xc3\xa4rjest\xc3\xb6\xc3\xa4._NEWLINE_S\xc3\xa4\xc3\xa4ti\xc3\xb6n varainhankinnassa merkitt\xc3\xa4vimm\xc3\xa4ss\xc3\xa4 asemassa olivat Tammelantorin Tempauksina tunnetut kansanjuhlat, jotka laadukkaalla ohjelmistollaan ker\xc3\xa4siv\xc3\xa4t vuodesta 1946 vuoteen 1963 vuosittain 6800-16000 osallistujaa.'